'Packham het nie e-posse gestuur,' hoor hof | Netwerk24
Deur Maygene de Wee 26 Februarie 2019 10:43
Rob Packham, die sakeman van Constantia, Kaapstad, wat daarvan aangekla word dat hy sy vrou, Gill Packham, in Februarie verlede jaar vermoor en haar BMW-motor met haar lyk daarin aan die brand gesteek het, het Dinsdag ontken dat hy die persoon is wat e-posse en briewe aan 'n staatsgetuie gestuur het. Die staatsgetuie is glo sy voormalige minnares.
Packham se regsverteenwoordiger, Ben Mathewson, het in Packham se aansoek om verlof tot appèl teen die besluit om sy borgtog in te trek, gesê die getuienis wat aan die hof gelewer is, is alles hoorsê.
Die aansoek is Dinsdag in die hooggeregshof in Kaapstad aangehoor. Packham was nie self teenwoordig nie. Sy borgtog is verlede jaar teruggetrek nadat die staat aangevoer het dat hy e-posse aan 'n staatsgetuie gestuur het. Hy het die e-posse en briewe glo via 'n vriendin van die staatsgetuie aan haar gestuur en het sodoende een van sy borgtogvoorwaardes oortree.
Packham mag ook nie van enige elektroniese kommunikasietoerusting gebruik maak nie.
Die staat het in sy verweer aangevoer dit maak nie saak of sulke elektroniese toerusting by Packham gevind is of nie. Adv. Susan Galloway het gesê volgens die gewysigde borgtogvoorwaardes mag hy ook nie van enige elektroniese kommunikasietoerusting gebruik maak nie. "Die feite en omstandighede wys dat die aansoeker 'n elektroniese toestel gebruik het om met me. Ford te kommunikeer."